U slavu našega materinskog jezika

Zvonimir Bartolić

**Razgovor s duhom hrvatskog jezika**

**Posvećeno ocu prve hrvatske gramatike Bartolu Kašiću**

Rekli su mi, da Te zaboravim.

– Ja te nisam zaboravio.

Rekli su mi, da si ružan.

– Ja im nisam vjerovao.

Rekli su mi, da nisi hrvatski.

– Ja to nisam priznao.

Donosili su zakone, da Ti ime promijene.

– Ja ga nisam mijenjao.

Donosili su zakone, da Ti se ime briše.

– Ja sam ga pisao.

Kada su Te čupali iz zemlje,

– Ja sam Te sadio u srce.

Kad si gorio u plamenu,

– Ja sam gorio s Tobom.

Kad su Tebe mučili,

– I ja sam bio mučen.

Kada su rekli, da si mrtav,

– Ja sam vjerovao u Tvoje uskrsnuće.

Kuda god sam hodao,

– Vidio sam te u bojama cvijeća.

Ako je daždilo,

– Vidio sam te u dijademu duge.

u razgovoru sa slapovima

hrvatskih potoka, rijeka, jezera i mora.

Slušao sam Tvoje riječi

Od milijuna hrvatskih pokojnika.

Jeziče hrvatski, jedino si ti neumrli.

Zlatko Tomičić

**Hrvatski jezik**

Po njemu jesam ono što jesam,

On otkriva našu mudrost i strast.

Po njemu znadem tko sam, gdje sam,

On našu brani stoljetnu vlast.

Lijep je naš jezik i savršen sustav,

On je objava prastarog nam duha,

Zakone naše čuva i državni ustav,

Naše otkriva biće i ljepotu sluha.

U njemu je sve pisano o nama.

Po njemu smo narod, on naša je bit.

I žrtvenik je našeg stoljetnog hrama.

U njemu je ključ naše tajne skrit.

Slast je zborit i pisat njime.

U njemu je naša čast i naše ime.

Pajo Kanižaj

**MOJ HRVATSKI**

zaplakao sam hrvatski

progovorio hrvatski

hrvatski govorim

šapćem hrvatski

šutim hrvatski

sanjam hrvatski

i na javi sanjam hrvatski

volim na hrvatskom

volim hrvatski

pišem hrvatski

kad ne pišem ne pišem hrvatski

sve mi je na hrvatskom

hrvatski mi je sve

Vladimir Nazor

**Hrvatski jezik**

U tebi sam vijek svoj proživio,

Drevni i lijepi jeziče Hrvata;

Rođen na morskom pragu tvojih vrata,

Polako sam te, uz trud, osvojio.

Povede ti me i gdje nisam bio.

Na vrhu gore i na kraju gata,

U kolibici, u kući od zlata

Svuda je meni glas tvoj žuborio.

Htio sam biti glazbalo na kome

Zvuče ko žice, mirišu ko cvijeće

Rojevi riječi u govoru tvome.

Pa, uzdignut nad zipkom i nad grobom,

Da u tebi dišem i da živim s tobom,

I onda, kad me više biti neće.